Referat frå årsmøte i Vestafjellske Redaktørforening, 2016.

Dato for møtet: 3.mars, 2016

Stad: FiskeribladetFiskarens lokaler, Bergen

Desse møtte: Jan Inge Fardal (Sogn Avis), Vigdis Holmaas (NRK Hordaland), Magne Kydland (Sunnhordland), (BT), Anders Nyland (BA), Elin Madsen (Hordaland), Randi Bjørlo (Nordhordland), Unni Arnøy (NRK), Kjell Jarle Høyheim (NRK), Trond R. Nydal (Nordhordland), Dag Hellesund (På Høyden, UiB), Christian Fredrik Stabell (Os og Fusaposten), Erling Wåge (Fjordanes Tidende), Øystein Hage (FiskeribladetFiskaren), Joar Grindheim (IntraFish), Tomas Bruvik (Kvinnheringen) og Nils Torsvik (FiskeribladetFiskaren)

Leiar Jan Inge Fardal helste velkomen.

Sak 1. Innkalling. Ingen merknader. Samrøyst godkjent.

Sak 2. Sakliste. Ingen merknader. Samrøyst godkjent.

Sak 3. Møteleiar og skrivar. Jan Inge Fardal vald som møteleiar og Nils Torsvik som skrivar.

Sak 4. Godkjenning av årsmelding

Årsmelding var sendt til medlemane og vart i korte trekk gjennomgått av leiar på årsmøtet.

Leiar viste til studietur til Berlin, der han meinte han budde i Kreuzberg. Vart gjort merksam på at han budde i Charlottenburg og godtok det. Vidare nevnte han arbeid og bidrag til Gullparaply og eit nytt stipend frå Vestafjelske, oppretta i 2015. Leiar viste også til at foreninga no er med på mange arrangement, for mange etter mange si meining, og at Vestafjelske har argumentert for å avgrense desse til ferre. Det vart også vist til at det var liknande arrangement som BJ sin Gullparaply i Sogn og Fjordane, og for journalistar og redaktørar på Haugalandet, som både ber om støtte og samlar dei lokale redaksjonane der, heller enn å reise til Gullparaplyen i Bergen. Vestafjelske har valt å støtte Gullparaplyen og Sogn og Fj.-samlinga. Leiar viste til at foreninga er raske til å seie «ja» til slike førespurnader, men at det kanskje bør avgrensast til ferre arrangement. Han viste til at i år er det også tid for eit nytt Hauststorm-arrangement, der leiaren er representert i styret.

Når det gjeld stipendet, er dette ikkje betalt ut enno, etter at ein av søkjarane vart sjuk. For 2016 er styret innstilt på at det ikke vert delt ut noko stipend, då det vert ytt støtte til Hauststormen, kunne leiar vise til.

Leiar viste også til kontakt med Sivilforsvaret om problem med innkalling av redaksjonelle medarbeidarar. Eit forhold som er overlatt NR sentralt å ta vidare på ei nasjonalt nivå.

Til slutt viste leiar til eit velluka arrangement knytt til eit fagleg opplegg og lutfiskmiddag, i samarbeid med NCE Media og NR, om digitalt kjeldevern, og Gard Steiro, om Content Marketing.

Årsmedlinga vart etter dette godteken.

Sak 5. Godkjenning av rekneskap 2015 og budsjett 2016

Rekneskap for 2015 og eit forslag til budsjett for 2016 frå styret, vart utdelt og lagt fram av kasserar Nils Torsvik. Det viser ein inngåande saldo på 157.236 kroner, og utgåande på 132.058 kroner.

Revisor Christian Fr. Stabell leverte også i år ei tilråding om at rekneskapen skulle godkjennast, utan å påpeike større kostnader på mat og drykk i skreve form, berre munnleg, men noko leiar likevel lova å ta til følgje.

Rekneskapen og budsjett vart deretter godteke.

Sak 6. Orientering om Vestafjellstipendet/Gullparaplyen/Hauststormen.

Leiar Fardal orienterte om mange gode planar for hausten (sjå også sak 4). Vestafjellske vil gje tilsagn om 25.000 kroner til Hauststormen, og 20.000 kroner til Gullpaparaplyen. Det vil ikkje verte delt ut noko nytt stipend i 2016.

Frå årsmøtet vart det vist til at mindre redaksjonar ikkje har same økonomisk evne som større, og bør av den grunn tilgodesjåast. Det vart også vist til at lista bør leggjast slik at fleire vert oppmoda til å søkje. Frå styret vart det peika på at føremålet med stipendet var å stimulere til god lokaljournalistikk, men at det er vanskeleg å vite kvifor så få søkjer. Frå årsmøtet vart det peika på at søkjarane ikkje trur dei vil nå opp, og at dei bruker mykje tid på noko dei vil få avslag på. Frå årsmøtet vart det oppmoda til at redaktørane skulle fremme søknader frå redaksjonane.

Sak 7. Møte med Stortingsbenkane i Sogn og Fjordane/Hordaland om mediepolitikk. Innspel.

Vigdis Holmaas gjorde greie for styret sine tankar om eit nytt møte mellom Vestafjellsredaktørar og Stortinget, etter same lest som i 2013. Erfaringa frå dette møtet var god. Eit nytt møte kan dreie seg om lokaldemokrati og uroa som no gjer seg gjeldande i redaksjonane for dei lokale medias framtid. Holmaas viste til at ho har hatt kontakt med einskilde Vestlands-representantar, og at dei er interessert i å få til eit slik møte. Når er ikkje bestemt. Anten i vår eller til hausten.

Frå årsmøtet vart det vist til at redaktørane må verte flinkare til å forklare kva kva utfordringar som lokale medier har i omstillingane som no skjer, og kva rolle lokale medier speler. Moms-sak vart nevnt som ei viktig sak der media vann fram. Liknande utfordringar er det med laurdagsdistribusjon og postombering.

Leiar Fardal meiner at det bør takast sikte på eit møte med Stortinget i året., noko som kan gjerast samordna med MBL i Hordaland og Sogn og Fjordane.

Noko årsmøtet sa seg nikkande samd i.

Sak 8. Val

Det vart attval med akklamasjon av leiar Jan Inge Fardal (Sogn Avis) og Vigdis Holmaas (NRK Hordaland).

Frøy Gudbrandsen (BT) vart valt som varamedlem, etter at Anders Nyland (BA) trådte ut av styret.

Nils Torsvik (FiskeribladetFiskaren), som kasserar sto ikkje på val.

Valnemda vart attvald, med Erling Wåge (Fjordanes Tidende) som leiar og Magne Kydland (Sunnhordland) som medlem.

Christian Fr. Stabell får fortsetje som revisor.

Leiaren, Jan Inge Fardal, takka for tiltrua han vart vist som leiar.

Bergen 7. mars, 2016

Nils Torsvik

skrivar